આ મોટી દેખાતી રકમ ખરેખર એટલી ઓછી છે કે આટલો ખર્ચ કરનાર ચૂંટણી જીતી શકે જ નહીં. લોકસભાના મતદાર ક્ષેત્રમાં સરેરાશ આઠથી દસ લાખ મતદારો હોય છે. ઉમેદવાર પોતાના તમામ મતદારોને એક જ કાગળ ટપાલથી મોકલી આપે તેમાં ચાલીસ લાખનો ખર્ચ થાય. તેથી ઉમેદવારોએ રસ્તો કાઢ્યો છે. તેમણે ચૂંટણી પત્યા પછી જે ખર્ચેલી રકમનો જે હિસાબ આપવાનો હોય તે બધા હિસાબ ખોટા લખવામાં આવે છે. બધા ઉમેદવારોએ આપેલા આ હિસાબ ખોટા છે તેવું ચૂંટણીપંચના અધિકારીઓ પણ સારી પેઠે સમજે છે પણ આટલી ઓછી રકમ વાપરવાના નિયમના બધા ઉમેદવારોએ ખોટા હિસાબ સાચા હોવાના પત્ર પર સહી કરવી પડે છે. આપણા તમામ ચૂંટાયેલા ઉમેદવારોના રાજકીય જીવનની શરૂઆત એક જુઠ્ઠાણાથી થાય છે તેમાં એક પણ અપવાદ નથી. જવાહરલાલ હોય કે મોરારજીભાઇ હોય પણ ઠરાવેલી રકમમાં કોઇ ચૂંટણી જીત્યું જ નથી.